Anton Révai

Gróf Anton Révai zo Sklabine a Blatnice (Révay de Szklabina et Blatnicza) (* 6. marec 1718, Turčianska Štiavnička – † 26. december 1783, Močenok) bol uhorský rímskokatolícky duchovný, rožňavský a nitriansky biskup.

Životopis 
Pochádzal z významneho turčianskeho šľachtického rodu Révai. Jeho otcom bol Peter Révai, turčiansky župan, ktorý 17. júna 1723 získal uhorský grófsky titul a matkou bola grófka Kristína Esterházy. Jeho synovcom bol Ján Révai, spišský biskup.

V roku 1737 vstúpil do kňazského seminára v Trnave, kde študoval filozofiu a od roku 1738 teológiu na Pázmaneu vo Viedni. 12. marca 1741 bol vysvätený za kňaza. V tom istom roku sa stal rátótskym prepoštom. V roku 1743 sa stal kanonikom bratislavskej kapituly a v roku 1744 sa stal prepoštom prepozitúry v Novom Meste nad Váhom. Funckiu novomestského prepošta si udržal až do roku 1780. V roku 1752 sa stal členom ostrihomskej metropolitnej kapituly, archidiakonom šaštínskym ako aj voleným titulárnym biskupom korčulským (, ). V roku 1754 bol vymenovaný za pomocného biskupa ostrihomskej arcidiecézy a bol vysvätený Mikulášom Čákim ako biskup titulárneho sídla Milevum v Numídii. 

19. apríla 1776 bol vymenovaný za rožňavského biskupa, diecézu kánonicky prevzal 21. novembra. Bol prvým biskupom novozriadenej diecézy, keďže Ján Galgóczy, ktorý bol vymenovaný 15. januára 1776 umrel v Trnave 6. apríla 1776. Hlavnou úlohou Antona Révaia bolo zorganizovať biskupský úrad a zorganizovať chod novej diecézy. V roku 1778 začal stavať novú budovu gymnázia v Rožňave.

25. júna 1780 bol vymenovaný za biskupa v Nitre, avšak po skoro 500 rokoch to bol prvý nitriansky biskup, ktorý sa nestal zároveň županom Nitrianskej župy.

Zomrel 26. decembra 1783 v Močenku.

Referencie

Externé odkazy 
 Anton Révay (1776 – 1780)  na webstránke Biskupstva Rožňava
 genealogy.euweb.cz Anton Révay na rodokmeni rodu Révay

Zdroj 
 
  

Osobnosti z Turčianskej Štiavničky
Anton
Biskupi Rožňavskej diecézy do roku 1918
Biskupi Nitrianskej diecézy do roku 1918
Uhorskí šľachtici
Slovenskí šľachtici